Ayasilela Amaphilisi Athathwa Ngabaphila Legcikwane leHIV/AIDS eZimbabwe Ngenxa yeCovid 19
Uhulumende ubike kunsukwana ezisanda kwedlula ukuba ilizwe libhekane lenkinga yokusilela kwamanye amaphilisi anathwa ngabaphila legciwane lengculaza eleHIV agoqela awohlobo lweAtazanavir/Ritonavir. 
HARARE — Baveza ukukhathazeka okukhulu abaphila legciwane lengculaza eZimbabwe, ngemva kwenkulumo kahulumende kunsukwana ezisanda kwedlula yokuthi kulokusilela kwamaphilisi anathwa yilaba bantu. Bathi njalo lokhu kuzophazamisa labo abaku “ second regimen ” ababikwa belakho ukuguqulelwa eminye yemihlobo yemithi abayinathayo. Osaphethe isikhundla sokuba ngumabhalane wogatsha lwezempilakahle, uDr Gibson Mhlanga uveze lokhu kuncwadi ayilobele iziphathamandla zezibhedlela zikahulumende esithi ilizwe libhekane lenkinga yokusilela kweminye yemithi enathwa ngabaphila legciwane lengculaza. Ezinye zezizatho esezibangele ukusilela kwalemithi kugoqela yinkinga yokungasebenzi kuhle komsebenzi wokuthwalwa kwabantu lemphahla ngenxa yokuqhamuka kwesifo seCovid-19 emazweni womhlaba. Abaphila legciwane bathi bakhathazekile ngombiko kahulumende ngoba besazi ukuba kuzobangenisa enkingeni nxa bengahlala isikhathi eside bengatholanga lawo maphilisi. Umgcinisihlalo wenhlanganiso yabaphila legciwane eyeZimbabwe National Network of People  (ZNNP+) umnumzana Sebastin , useleminyaka engamatshumi amabili lantathu ephila laleligciwane. “Satshelwa ukuba siyewadinga kulabo abathengisa bezimele ama pharmacies kodwa inkinga yikuthi ayabiza lamaphilisi, aqeda inyanga ethengiswa nge $25 okuyimali engingayanelisiyo mina. Hatshi mina kuphela kodwa inengi lethu ngoba kasanelisi ukuyihlawulela leyo $25 lanxa kungathiwa ngihlawulele ngemali yamaBond, kawatholakali lula elizweni lethu. Sengithembele kundodakazi yami yona ethembise ukuba engxenye enganelisa ukuthola imali angithengele lawo maphilisi. Kuyakutsho ukuba sengisenkingeni nxa engasanelisanga. Lokhu kuzobuyisela muva isimo engikiso khona manje ngoba besengifike kusibanga sokuba igciwane beselingasabonakali egazini lami ( virul load was undetectable ). Kodwa nyiyesaba ukuba kuzokuba ngokunye ngenxa yalokhu osekusenzakala besengizibona sengihlaselwa yimikhuhlane etshiyeneyo ama opportunistic infections. Ngikhathazekile ngalesi simo, angazi ukuba kuyozala nkomoni.” Okusekelwe ngunkosikazi Nosipho Gatsheni olesihlobo esiphila legciwane laye oveza ukukhathazeka ngalesi simo sokusilela kwemithi. Okudanisayo unkosikazi Gatsheni uthi lesi kayisiso isikhathi esihle sokuthi limithi isilele ngoba abantu bevele bebhekane lolunye udubo lomkhuhlane we COVID – 19. “Eku difoltheni kwabo kubenza bagule eminye imikhuhlane eyabe isibahlasela. Enje ngayonaleyi eye flu layo, umuntu wakhona ucina esekhwehlela. So silodubo kakhulu ekusweleni imithi. Besicela ukuthi ngabani i government iyangenela izame imizamo yonke ukuthi laba abalegciwane bengayisweli leyomithi ngoba bengayiswela kuba lobunzima kakhulu. ” Lanxa umqondisi wohlangothi olubona ngezegciwane leHIV le AIDS kanye lomkhuhlane wofuba lwe TB, uDoctor Oweni Mugurungi engathandanga ukuthatshwa amazwi, utshele lintathelindaba ukuba akula angakwengezelela kulokho okwethulwe nguDr Mhlanga encwadini ayibhalele abezibhedlela zikahulumende. Uhulumende ubikwa ecebise iziphathamandla zezibhedlela ukuba abaphila legciwane laba, batholiswe amaphilisi aqeda inyanga kuphela kusadingwa indlela yokuyixazulula leyo nkinga. Babikwa besedlula kancane isigidi ( 1,2 million ) abaphila legciwane elizweni inengi labo sebelesikhathi eside benatha lamaphilisi sekulokwesabela ukuba bengaqhubeka bewaswela kulakho ukubuyisela muva uhlelo lweZimbabwe lokumelana legcikwane lengculaza eleHIV/Aids.